b'\n_START_ARTICLE_\nChristine Keeler\n_START_SECTION_\nBakgrunn\n_START_PARAGRAPH_\nKeeler vokste opp i Wraysbury i Berkshire. Da hun var femten \xc3\xa5r gammel, r\xc3\xb8mte hun hjemmefra og dro til London, hvor hun jobbet som modell og som stripper p\xc3\xa5 en klubb i Soho. Da hun var seksten, f\xc3\xb8dte hun et barn som d\xc3\xb8de kort tid etter f\xc3\xb8dselen. _NEWLINE_Hun flyttet sammen med en mann ved navn Stephen Ward, men det sies at det ikke var et kj\xc3\xa6rlighetsforhold, men snarere et forretningsforhold hvor Ward tok vare p\xc3\xa5 sin egne og den attraktive Christines interesser.\n_START_SECTION_\nProfumo-skandalen\n_START_PARAGRAPH_\nKeeler startet i 1961 et forhold med den britiske konservative politikeren John Profumo, som var forsvarsminister i Harold Macmillan regjering. Samtidig hadde hun et forhold med Eugene Ivanov som var marineattach\xc3\xa9 ved den sovjetiske ambassaden i London._NEWLINE_Da forholdet ble avsl\xc3\xb8rt, l\xc3\xb8y Profumo i Underhuset den 22. mars 1963, da han hevdet at det ikke hadde skjedd noe utilb\xc3\xb8rlig mellom ham og Christine Keeler. Den 5. juni samme \xc3\xa5r innr\xc3\xb8mmet John Profumo at han hadde l\xc3\xb8yet i parlamentet. Det f\xc3\xb8rte til at han ble tvunget til \xc3\xa5 g\xc3\xa5 av som forsvarsminister._NEWLINE_Etter avgangen til John Profumo ble det nedsatt en granskingskommisjon. Den ble ledet av Alfred Denning. Rapporten ble en bestselger, men den var ikke hyggelig lesning for statsminister Harold Macmillan og hans n\xc3\xa6rmeste. Macmillan valgte \xc3\xa5 trekke seg av helsemessige \xc3\xa5rsaker, og Profumo-skandalen var den direkte foranledningen til at de konservative tapte valget \xc3\xa5ret etter.\n_START_SECTION_\nLivet etter skandalen\n_START_PARAGRAPH_\nKeeler ble arrestert 5. september 1963, etter anklager om mened i en rettssak som ikke hadde noen sammenheng med Profumo-skandalen.  I forbindelse med denne saken var hun fengslet i ni m\xc3\xa5neder. Hennes forretningsforbindelse, Stephen Ward, begikk selvmord p\xc3\xa5 rettssakens siste dag._NEWLINE_I 2001  utgav hun sammen med redakt\xc3\xb8ren Douglas Thompson sin selvbiografi med tittelen The Truth at Last: My Story. Og i 2012 utgav hun ogs\xc3\xa5 sammen med Thompson boken Secrets and Lies.'